Ο **Θεοφάνης «Φάνης» Γκέκας** (Λάρισα, 23 Μαΐου 1980) είναι Έλληνας πρώην διεθνής ποδοσφαιριστής και νυν προπονητής. 

Μεγάλωσε στη συνοικία Αβέρωφ της Λάρισας  και συμπτωματικά έχει τα γενέθλια του την ίδια ημέρα με το ποδοσφαιρικό του ίνδαλμα, τον παλιό παίκτη της ΑΕΛ Γιάννη Βαλαώρα, καθώς και εκείνος έχει γεννηθεί στις 23 Μαΐου (το 1958). Θεωρείται από τους πιο δημοφιλείς Θεσσαλούς ποδοσφαιριστές και εκ των κορυφαίων Ελλήνων επιθετικών της γενιάς του.

Συλλογική καριέρα
-----------------

Σε μικρή ηλικία ασχολήθηκε με την ελληνορωμαϊκή πάλη, στην πορεία όμως κι έπειτα από παρότρυνση του πατέρα του αποφάσισε να αφοσιωθεί αποκλειστικά με τη μεγάλη του αγάπη, το ποδόσφαιρο. Δ’ Δημοτικού ο πατέρας του, μαζί με τον αδερφό του Δημήτρη, τον πήγε στα τμήματα υποδομής του Τοξότη Λάρισας, που θεωρούνται από τα καλύτερα στην Ελλάδα, καθώς έχουν αναδείξει μεγάλους ποδοσφαιριστές. Μέχρι τότε, έπαιζε μόνο στο σχολείο, αλλά πάντα επιθετικός. Σχεδόν κάθε χρόνο στον Τοξότη είχε αναδειχθεί πρώτος σκόρερ στα πρωταθλήματα των μικρών ηλικιών.

Στους «ερυθρόλευκους» της Λάρισας, που τότε αγωνίζονταν στο τοπικό πρωτάθλημα, ο Γκέκας είχε για ένα διάστημα συμπαίκτη τον αδερφό του Δημήτρη. Γρήγορα διακρίθηκε στη θέση του επιθετικού  χάρη στην ταχύτητα, την εκρηκτικότητα και τη σκληρή δουλειά που τον χαρακτηρίζουν. Προωθήθηκε στην πρωτη ομάδα του Τοξότη  μαζί με τον Λευτέρη Tέα την περίοδο 1995-96 και αρχισε να καθιερώνεται ως βασικός την σεζόν 1996-97. Σε έναν αγώνα με αντίπαλο την Αναγέννηση Ευαγγελισμού, εξαιτίας της αποβολής του τερματοφύλακα, υπερασπίστηκε την εστία του Τοξότη, αλλά δέχτηκε ένα γκολ στα είκοσι λεπτά που αγωνίστηκε και το «πείραμα» δεν επαναλήφθηκε.

Ο Γκέκας ήταν γεννημένος επιθετικός καθώς έχει αναδειχθεί πρώτος σκόρερ σε όποια ομάδα και κατηγορία έχει αγωνιστεί. Μάλιστα την σεζόν 1997-98 πέτυχε 40 γκολ και αναδείχθηκε πρώτος σκόρερ του τοπικού πρωταθλήματος Λάρισας. 

### ΑΕ Λάρισας

Οι εμφανίσεις του με τον Τοξότη δεν άφησαν ασυγκίνητη τη μεγάλη ομάδα της περιοχής, την ΑΕΛ. Το 1998 ο προπονητής του συλλόγου Ζόραν Μπάμποβιτς τον επέλεξε μαζί με τον συμπαίκτη του Λευτέρη Τέα ανάμεσα σε 40 νεαρούς ποδοσφαιριστές της περιοχής που είχαν δοκιμαστεί, και υπέγραψε το πρώτο του επαγγελματικό συμβόλαιο με τη «Βασίλισσα του Κάμπου» που τότε αγωνιζόταν στη Β΄ Εθνική.

Στην πρώτη του χρονιά, την περίοδο 1998-99, ο Γκέκας είχε μικρό χρόνο συμμετοχής, αγωνιζόμενος μόλις 8 φορές και σκοράροντας μια φορά. Την επόμενη χρονιά όμως ήταν βασικός, καθώς συμμετείχε σε 24 αγώνες πρωταθλήματος και πέτυχε 5 γκολ, ενώ στο κύπελλο συμμετείχε σε 4 αγώνες και σημείωσε ένα γκολ.

Η επόμενη περίοδος 2000-01 ήταν η χειρότερη στην ιστορία της θεσσαλικής ομάδας. Ταλαιπωρημένη από οικονομικά προβλήματα υποβιβάστηκε για πρώτη φορά στη Γ' Εθνική, ωστόσο ο Γκέκας συνέχισε να είναι παραγωγικός. Σε 29 αγώνες πέτυχε 10 γκολ στο πρωτάθλημα και σε 9 αγώνες 2 γκολ στο Κύπελλο. Ο Γκέκας, όπως και πολλοί συμπαίκτες του, δεν ακολούθησε τη «βυσσινί θύελλα» στη Γ΄ Εθνική και για πρώτη φορά θα έφευγε από τη Λάρισα.

### Καλλιθέα

Με την αποχώρηση του από την Λάρισα πολλές ομάδες Β΄ Εθνικής ενδιαφέρθηκαν για την απόκτηση του, για να καταλήξει τελικά στην Καλλιθέα. Η αρχή ήταν δύσκολη, καθώς ο Ελληνοαυστραλός προπονητής Νικ Θεοδωρακόπουλος δεν τον εμπιστευόταν ιδιαίτερα και αγωνιζόταν συνήθως ως αλλαγή. Ωστόσο, με την έλευση του νέου προπονητή Νίκου Κουρμπανά απελευθερώθηκε, βγήκε πρώτος σκόρερ του πρωταθλήματος της Β΄ Εθνικής με 14 γκολ σε 26 αγώνες και οδήγησε την αθηναϊκή ομάδα στην άνοδο στην Α΄ Εθνική, για πρώτη φορά στην ιστορία της. Την ίδια χρονιά στο Κύπελλο, πέτυχε 3 γκολ σε 10 αγώνες.

Πέτυχε το πρώτο γκολ της Καλλιθέας στην Α΄ Εθνική στην Τούμπα εναντίον του ΠΑΟΚ, αγώνα στον οποίο σημείωσε δύο γκολ, οδηγώντας ταυτόχρονα την αθηναϊκή ομάδα στην πρώτη της νίκη στην κατηγορία με 3-2. Στους πρώτους 19 αγώνες είχε 8 τέρματα, ωστόσο το γεγονός ότι στρατεύτηκε στο μέσο της περιόδου, τον επηρέασε και στους εναπομείναντες 10 αγώνες πέτυχε μόλις 1 γκολ, ωστόσο 9 γκολ σε 29 αγώνες στην πρώτη του χρονιά στο μεγάλο πρωτάθλημα και 3 γκολ σε ισάριθμες συμμετοχές στο κύπελλο ήταν εξαιρετική επίδοση.

Την περίοδο 2003-04 ο Γκέκας κατάφερε να αναδειχθεί 4ος σκόρερ του πρωταθλήματος με 13 γκολ σε 28 αγώνες, ενώ σημείωσε και τα δύο πρώτα χατ τρικ της καριέρας του εναντίον του Άρη Θεσσαλονίκης και του Πανηλειακού. Στο κύπελλο σημείωσε 2 γκολ σε ισάριθμες συμμετοχές.

Η επόμενη περίοδος (2004-05) του ήταν και η τελευταία του στην ομάδα της Καλλιθέας. Για την ακρίβεια, έπαιξε στο πρώτο μισό της περιόδου πετυχαίνοντας 10 γκολ σε 16 αγώνες στο πρωτάθλημα και 2 γκολ σε 4 αγώνες στο κύπελλο.

Έπειτα από 3,5 χρόνια στην Καλλιθέα, τον Φεβρουάριο του 2005 μεταγράφηκε στον Παναθηναϊκό κι ενώ είχε απασχολήσει αρκετές ομάδες της Α΄ Εθνικής αλλά και του εξωτερικού.

### Παναθηναϊκός

Ο πρώτος του αγώνας με τον Παναθηναϊκό ήταν στο κύπελλο με αντίπαλο την ΑΕΚ, στον οποίο αγωνίστηκε ως αλλαγή για λίγα λεπτά σε μια δύσκολη ημέρα για τους «πράσινους», καθώς ηττήθηκαν με 3-1 στην έδρα τους και αποκλείστηκαν από τη συνέχεια του θεσμού. Στο πρωτάθλημα όμως, ο Γκέκας έγινε βασικός με το «καλημέρα» και στον πρώτο του αγώνα με τον Απόλλωνα Καλαμαριάς πέτυχε δύο γκολ, ενώ είχε και μία ασίστ. Από τους 13 αγώνες που συμμετείχε με το «τριφύλλι» ως τον Μάιο, μόνο σε έναν δεν ήταν βασικός. Πέτυχε 8 γκολ και με τα 10 που είχε από το πρώτο μισό της περιόδου, αναδείχθηκε πρώτος σκόρερ της Α΄ Εθνικής με 18 συνολικά γκολ.

Για πρώτη φορά Θεσσαλός και δη Λαρισαίος κατακτούσε τον συγκεκριμένο τίτλο. Μάλιστα, ο Γκέκας έγινε μόλις ο δεύτερος που το έχει καταφέρει αγωνιζόμενος με δύο ομάδες, μετά τον Δημήτρη Ναλιτζή το 2000, ωστόσο, ο Παναθηναϊκός έχασε στις λεπτομέρειες το πρωτάθλημα από τον μεγάλο του αντίπαλο Ολυμπιακό. Παράλληλα εκείνη τη χρονιά, ο Γκέκας έκανε και το ευρωπαϊκό του ντεμπούτο, καθώς αγωνίστηκε στους δύο αγώνες με τη Σεβίλλη, για το Κύπελλο ΟΥΕΦΑ.

Η επόμενη περίοδος (2005-06) ξεκίνησε πολύ άσχημα τόσο για τον Παναθηναϊκό όσο και για τον Γκέκα, καθώς από τη μια η ομάδα τέθηκε γρήγορα εκτός στόχων από όλες τις διοργανώσεις και από την άλλη ο ο Γκέκας δυσκολευόταν αρχικά να βρει τον δρόμο προς τα δίχτυα. Ωστόσο, ο Παναθηναϊκός τερμάτισε τρίτος στο πρωτάθλημα και ο Γκέκας αναδείχθηκε 1ος σκόρερ της ομάδας και 2ος του πρωταθλήματος με 15 γκολ σε 28 αγώνες. Είχε επίσης και έναν αγώνα κυπέλλου και τέσσερις ευρωπαϊκούς δίχως να σκοράρει.

Τον Αύγουστο του 2006 ο Παναθηναϊκός θέλησε να τον παραχωρήσει στον ΠΑΟΚ ως αντάλλαγμα για τη μεταγραφή του πρώτου σκόρερ του πρωταθλήματος εκείνης της περιόδου Δημήτρη Σαλπιγγίδη. Ο Γκέκας όμως αρνήθηκε και ο φάκελος «Παναθηναϊκός» έτσι έκλεισε οριστικά γι' αυτόν.

#### Δανεισμός στην Μπόχουμ

Αν και ο χρόνος ανεύρεσης ομάδας ήταν ελάχιστος, ο Γκέκας δόθηκε τελικά ως δανεικός στη γερμανική Μπόχουμ με προοπτική αγοράς 700.000 ευρώ. Σε ένα από τα κορυφαία πρωταθλήματα της Ευρώπης και του κόσμου, τη γερμανική Μπουντεσλίγκα, ο Γκέκας «έκλεψε την παράσταση», καθώς στον πρώτο του κιόλας χρόνο αναδείχθηκε 1ος σκόρερ με 20 γκολ σε 32 αγώνες αφήνοντας πίσω του ποδοσφαιριστές υψηλής παγκόσμιας κλάσης, όπως ο Ρόι Μακάι, ο Μίροσλαβ Κλόζε, ο Μάριο Γκόμεζ και άλλους. Βοήθησε ταυτόχρονα την ομάδα του να παραμείνει σχετικά άνετα στην κατηγορία και έκανε τους φιλάθλους της Μπόχουμ να «πίνουν νερό στο όνομά του».

Η ανάδειξη του ως πρώτος σκόρερ στην Μπουντεσλίγκα, έκανε μεγάλους Γερμανούς στράικερ του παρελθόντος, όπως ο Ρούντι Φέλερ και ο Στέφαν Κουντς να τον εκθειάζουν. Μάλιστα, ο Γκέκας συμπεριλήφθηκε στην καλύτερη ενδεκάδα του πρωταθλήματος, «δίδυμο» στην επίθεση με τον Μάριο Γκόμεζ της Στουτγκάρδης, ενώ ψηφίστηκε ως δεύτερος καλύτερος παίκτης του πρωταθλήματος πίσω μόνο από τον Βραζιλιάνο Ντιέγκο της Βέρντερ Βρέμης.

### Μπάγερ Λεβερκούζεν

Ο Γκέκας στη Λεβερκούζεν το 2007
Τον Ιούνιο του 2007 ο Γκέκας μεταγράφηκε στην Μπάγερ Λεβερκούζεν, μία από τις μεγαλύτερες ομάδες της Γερμανίας, «εξαργυρώνοντας» κατά κάποιο τρόπο τις πολύ καλές του εμφανίσεις καθώς και τον τίτλο του πρώτου σκόρερ. Υπέγραψε τετραετές συμβόλαιο με ετήσιες αποδοχές 1,2 εκ. ευρώ, ενώ η Μπόχουμ έβαλε στα ταμεία της περίπου 2,8 εκατ. ευρώ. Ο Παναθηναϊκός εισέπραξε μόλις 700.000 ευρώ σύμφωνα με την προοπτική (οψιόν) αγοράς που είχε συμφωνηθεί κατά την παραχώρησή του την προηγούμενη περίοδο και αποδείχθηκε τελικά πως έκανε ένα από τα μεγαλύτερα οικονομικά «σφάλματα» της ιστορίας του, ενώ αντιθέτως η Μπόχουμ μια πολύ καλή εισπρακτικά μεταπώληση.

Στην πρώτη του χρονιά (2007-08) στην Μπάγερ Λεβερκούζεν ο Γκέκας, αν και αντιμετώπισε προβλήματα προσαρμογής, κατάφερε να αναδειχθεί πρώτος σκόρερ της ομάδας στο γερμανικό πρωτάθλημα με 11 γκολ σε 29 συμμετοχές, ενώ μέτρησε επίσης μία συμμετοχή στο Κύπελλο Γερμανίας, καθώς και 10 συμμετοχές και 2 γκολ στο Κύπελλο ΟΥΕΦΑ. Ωστόσο, η ομάδα δεν κατάφερε να διακριθεί ιδιαίτερα.

Την περίοδο 2008-09 ο Γκέκας σε 15 αγώνες στο γερμανικό πρωτάθλημα σκόραρε 2 φορές, καθώς και σε 3 αγώνες κυπέλλου πέτυχε ένα γκολ. Βέβαια, αγωνίστηκε 175 λεπτά στο πρωτάθλημα και 80 λεπτά στο κύπελλο, αφού σε όλους τους αγώνες πέρασε ως αλλαγή, καθώς είχε χάσει τη θέση του στη βασική ενδεκάδα από τον Πάτρικ Χέλμες.

#### Δανεισμοί σε Πόρτσμουθ και Χέρτα Βερολίνου

Τον Ιανουάριο 2009 δόθηκε δανεικός στην αγγλική Πόρτσμουθ ως το τέλος της περιόδου. Εκεί αγωνίστηκε μόλις μια φορά, καθώς ο προπονητής Τόνι Άνταμς που τον έφερε στην ομάδα, απομακρύνθηκε σχεδόν αμέσως μετά την μεταγραφή του Έλληνα επιθετικού. Έναν χρόνο αργότερα, τον Ιανουάριο του 2010 παραχωρήθηκε εκ νέου ως δανεικός στη Χέρτα Βερολίνου για 6 μήνες. Παρά την πολύ καλή του παρουσία όμως (σε 17 συμμετοχές σημείωσε έξι τέρματα και έδωσε μια ασίστ) ο σύλλογος δεν κατάφερε τελικά να αποφύγει τον υποβιβασμό.

### Άιντραχτ Φρανκφούρτης

Τον Μάιο του 2010 συμφώνησε με την Άιντραχτ Φραγκφούρτης για δύο χρόνια με ετήσιες απολαβές ύψους 1 εκατ. ευρώ, όπου συνέχισε εξίσου αποτελεσματικά, καθώς στατιστικά «έβρισκε δίχτυα» ανά δύο αγώνες πρωταθλήματος (34 συμμετοχές με 16 τέρματα), ωστόσο στη δεύτερη χρονιά του, παρά τις προσωπικές του επιδόσεις ο σύλλογος της Φραγκφούρτης δεν μπόρεσε να παραμείνει στην κατηγορία. Παραταύτα, ο Γκέκας το πρώτο μισό της περιόδου 2011-12, συνέχισε να αγωνίζεται με τον γερμανικό σύλλογο στην δεύτερη κατηγορία, σημειώνοντας σε 14 εμφανίσεις 7 γκολ. Με την φανέλα της Άιντραχτ κατέγραψε συνολικά 52 εμφανίσεις, 27 γκολ και 4 ασίστ.

### Σαμσουνσπόρ

Στις 7 Ιανουαρίου 2012 υπέγραψε συμβόλαιο με την τουρκική Σαμσουνσπόρ, η οποία κινδύνευε με υποβιβασμό. Ο Γκέκας πέτυχε 8 γκολ σε 11 μόλις αγώνες, μεταξύ των οποίων και ένα χατ τρικ εναντίον της Φενέρμπαχτσε που την υποχρέωσε σε ήττα και της στέρησε τους πολύτιμους βαθμούς που χρειαζόταν ώστε πιάσει την κορυφή του βαθμολογικού πίνακα. Όμως, προς το τέλος της περιόδου ο ποδοσφαιριστής τραυματίστηκε, με αποτέλεσμα η ομάδα της Σαμψούντας χωρίς την πολύτιμη όπως αποδείχθηκε παρουσία του, να υποβιβαστεί τελικά στη δεύτερη κατηγορία του τουρκικού πρωταθλήματος.

### Σύντομη παρουσία στη Λεβάντε και επιστροφή στην Τουρκία

Το πρώτο εξάμηνο της περιόδου 2012-13 αγωνίστηκε με τη φανέλα της ισπανικής Λεβάντε, ενώ στις 14 Ιανουαρίου 2013 επέστρεψε στην Τουρκία και υπέγραψε συμβόλαιο με την Ακχισάρ Μπελεντίγιεσπορ, όπου πέτυχε 12 γκολ σε 15 αγώνες και συνέβαλε στην παραμονή της ομάδας στην κατηγορία.

Ο Φάνης Γκέκας το 2013 στην Κόνιασπορ
Τον Σεπτέμβριο του 2013 υπέγραψε στην Κόνιασπορ και στην τρίτη του συνολικά χρονιά στο τουρκικό πρωτάθλημα συνέχισε εξίσου αποτελεσματικά, σημειώνοντας 13 τέρματα σε σύνολο 24 αγώνων και μοιράζοντας παράλληλα 9 ασίστ. 

Τον Ιούλιο του 2014 επέστρεψε στην Ακχισάρ Μπελεντίγιεσπορ, σημειώνοντας 24 συμμετοχές και 12 τέρματα στο πρωτάθλημα καθώς και 3 συμμετοχές και 1 γκολ στο κύπελλο. Την επόμενη χρονιά, τον Ιούλιο του 2015, συμφώνησε με την Εσκισεχίρσπορ, αποχώρησε όμως τον Νοέμβριο του ίδιου έτους, έχοντας απολογισμό 10 συμμετοχές και 5 τέρματα.

### Σιόν

Την 1η Φεβρουαρίου 2016 συμφώνησε με την ελβετική Σιόν, υπογράφοντας συμβόλαιο συνεργασίας 1,5 έτους. Με τον σύλλογο συνολικά σε 30 συμμετοχές πρωταθλήματος σημείωσε 13 τέρματα.

### Σίβασπορ

Στις 10 Δεκεμβρίου 2016 επέστρεψε για τρίτη φορά στην Τουρκία, υπογράφοντας συμβόλαιο συνεργασίας με τη Σίβασπορ, αγωνιζόμενος δέκα φορές στο πρωτάθλημα και σημειώνοντας δύο τέρματα.

Διεθνής καριέρα
---------------

Το ντεμπούτο του με τα «γαλανόλευκα» πραγματοποιήθηκε στις 30 Μαρτίου 2005 στον εντός έδρας αγώνα εναντίον της Αλβανίας όταν πέρασε ως αλλαγή για λίγα λεπτά στη θέση του Ζήση Βρύζα, για τα προκριματικά του Μουντιάλ 2006. 

Έχει λάβει μέρος στο κύπελλο Συνομοσπονδιών του 2005 στη Γερμανία, στο Euro 2008, στο Μουντιάλ του 2010 στη Νότια Αφρική, στο Euro 2012 στα γήπεδα της Πολωνίας και της Ουκρανίας, καθώς και στο Μουντιάλ του 2014 στη Βραζιλία.

Ήταν πρώτος σκόρερ της Ελλάδας με πέντε γκολ για τα προκριματικά του Euro 2008 και με δέκα γκολ, πρώτος σκόρερ στην Ευρώπη στα προκριματικά του Μουντιάλ 2010.

Στις 9 Σεπτεμβρίου 2010 ανακοίνωσε την απόφασή του να αποχωρήσει από την εθνική Ελλάδας, *«...εξ αιτίας κάποιων ειδικών συνθηκών, που έχουν δημιουργηθεί μέσα σε αυτή...»*, όπως ανέφερε τότε ο ίδιος, ωστόσο έναν χρόνο αργότερα ανακάλεσε την απόφασή του αυτή και τέθηκε ξανά στις υπηρεσίες του προπονητή Φερνάντο Σάντος.

Μετά την ανάκληση της αποχώρησής του, έκανε δυναμική επάνοδο, καθώς σκόραρε το δεύτερο τέρμα της Ελλάδας στον αγώνα με αντίπαλο την Κροατία στις 7 Οκτωβρίου 2011 (2-0), για τα προκριματικά του Euro 2012, μια νίκη που ουσιαστικά εξασφάλισε την πρώτη θέση στον όμιλο και την πρόκριση για την Ελλάδα.

Στην τελική φάση της διοργάνωσης σημείωσε το μοναδικό τέρμα της Ελλάδας στον αγώνα εναντίον της Τσεχίας, συμμετέχοντας και στους τέσσερις αγώνες που έδωσε η ελληνική ομάδα.

Υπήρξε μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος και τις τέσσερις φορές. Στη φάση των 16 εναντίον της Κόστα Ρίκα δεν κατάφερε να στείλει την μπάλα στα δίχτυα στη διαδικασία των πέναλτι, καθώς ο Κοσταρικανός τερματοφύλακας Κέιλορ Νάβας (και άλλοτε συμπαίκτης του Γκέκα στην Λεβάντε) με εντυπωσιακή εκτίναξη απέκρουσε το σουτ του Έλληνα επιθετικού, με αποτέλεσμα η Εθνική Ελλάδος να αποκλειστεί από τη συνέχεια του θεσμού.

Ο Γκέκας έχει αγωνιστεί 78 φορές με το εθνόσημο και έχει πετύχει 24 γκολ, γεγονός που τον καθιστά ως τρίτο σκόρερ όλων των εποχών και δωδέκατο σε αριθμό συμμετοχών παίκτη της Εθνικής Ελλάδας.

Στατιστικά στοιχεία ανά περίοδο
-------------------------------

### Σε συλλογικό επίπεδο

| Σύλλογος | Πρωτάθλημα | Κύπελλο | League Cup | Ευρώπη | Σύνολο |
| --- | --- | --- | --- | --- | --- |
| Περίοδος | Σύλλογος | Πρωτάθλημα | Συμμετοχές | Τέρματα | Συμμετοχές | Τέρματα | Συμμετοχές | Τέρματα | Συμμετοχές | Τέρματα | Συμμετοχές | Τέρματα |
| Ελλάδα | Πρωτάθλημα | Κύπελλο | League Cup | Ευρώπη | Σύνολο |
| 1998–99 | Α.Ε. Λάρισα | Β' Εθνική | 8 | 1 | 1 | 0 | — | — | 9 | 1 |
| 1999–00 | 24 | 5 | 2 | 1 | — | — | 26 | 6 |
| 2000–01 | 29 | 10 | 1 | 0 | — | — | 30 | 10 |
| 2001–02 | Καλλιθέα | 26 | 14 | 1 | 0 | — | — | 27 | 15 |
| 2002–03 | Α' Εθνική | 29 | 8 | 2 | 1 | — | — | 31 | 9 |
| 2003–04 | 29 | 13 | 1 | 0 | — | — | 30 | 13 |
| 2004–05 | 16 | 9 | 2 | 1 | — | — | 18 | 10 |
| 2004–05 | Παναθηναϊκός | 13 | 8 | 1 | 0 | — | 2 | 0 | 16 | 8 |
| 2005–06 | 28 | 15 | 1 | 0 | — | 4 | 0 | 33 | 15 |
| Γερμανία | Πρωτάθλημα | Κύπελλο | League Cup | Ευρώπη | Σύνολο |
| 2006–07 | Μπόχουμ | Μπουντεσλίγκα | 32 | 20 | 3 | 2 | — | — | 35 | 22 |
| 2007–08 | Λεβερκούζεν | 29 | 11 | 1 | 0 | — | 10 | 2 | 40 | 13 |
| 2008–09 | 15 | 2 | 3 | 1 | — | — | 18 | 3 |
| Αγγλία | Πρωτάθλημα | Κύπελλο | League Cup | Ευρώπη | Σύνολο |
| 2008–09 | Πόρτσμουθ | Πρέμιερ Λιγκ | 1 | 0 | 0 | 0 | 0 | 0 | 0 | 0 | 1 | 0 |
| Γερμανία | Πρωτάθλημα | Κύπελλο | League Cup | Ευρώπη | Σύνολο |
| 2009–10 | Λεβερκούζεν | Μπουντεσλίγκα | 8 | 0 | 2 | 1 | — | — | 10 | 1 |
| 2009–10 | Χέρτα | 17 | 6 | 1 | 1 | — | 2 | 0 | 20 | 7 |
| 2010–11 | Άιντραχτ | 34 | 16 | 3 | 2 | — | — | 37 | 18 |
| 2011–12 | 2. Bundesliga | 14 | 7 | 1 | 2 | — | — | 15 | 9 |
| Τουρκία | Πρωτάθλημα | Κύπελλο | League Cup | Ευρώπη | Σύνολο |
| 2011–12 | Σαμσουνσπόρ | Süper Lig | 11 | 8 | 1 | 0 | — | — | 12 | 8 |
| Ισπανία | Πρωτάθλημα | Κύπελλο | League Cup | Ευρώπη | Σύνολο |
| 2012–13 | Λεβάντε | Πριμέρα Ντιβιζιόν | 4 | 0 | 0 | 0 | — | 5 | 1 | 9 | 1 |
| Τουρκία | Πρωτάθλημα | Κύπελλο | League Cup | Ευρώπη | Σύνολο |
| 2012–13 | Ακχισάρ | Süper Lig | 15 | 12 | 0 | 0 | — | — | 15 | 12 |
| 2013–14 | Κόνιασπορ | 24 | 13 | 1 | 0 | — | — | 25 | 13 |
| 2014–15 | Ακχισάρ | 24 | 12 | 3 | 1 | — | — | 27 | 13 |
| 2015–16 | Εσκισεχίρσπορ | 10 | 5 | 0 | 0 | — | — | 10 | 5 |
| Ελβετία | Πρωτάθλημα | Κύπελλο | League Cup | Ευρώπη | Σύνολο |
| 2015–16 | Σιόν | Raiffeisen Super League | 18 | 10 | 1 | 0 | — | 2 | 2 | 21 | 12 |
| 2016–17 | 12 | 3 | 0 | 0 | — | 0 | 0 | 12 | 3 |
| Τουρκία | Πρωτάθλημα | Κύπελλο | League Cup | Ευρώπη | Σύνολο |
| 2016–17 | Σίβασπορ | TFF First League | 10 | 2 | 2 | 1 | — | — | 12 | 3 |
| Χώρα | Ελλάδα | 202 | 83 | 12 | 3 | 0 | 0 | 6 | 0 | 220 | 86 |
| Γερμανία | 149 | 62 | 14 | 9 | 0 | 0 | 12 | 2 | 175 | 73 |
| Αγγλία | 1 | 0 | 0 | 0 | 0 | 0 | 0 | 0 | 1 | 0 |
| Τουρκία | 94 | 52 | 7 | 2 | 0 | 0 | 0 | 0 | 101 | 54 |
| Ισπανία | 4 | 0 | 0 | 0 | 0 | 0 | 5 | 1 | 9 | 1 |
| Ελβετία | 30 | 13 | 1 | 0 | 0 | 0 | 2 | 2 | 33 | 15 |
| Σύνολο καριέρας | 480 | 210 | 34 | 14 | 0 | 0 | 25 | 5 | 539 | 229 |

*Μέχρι 20 Μάη 2017*

### Στην Εθνική Ελλάδας

| Εθνική Ελλάδας |
| --- |
| Περίοδος | Συμμετοχές | Τέρματα |
| 2005 | 6 | 0 |
| 2006 | 5 | 0 |
| 2007 | 11 | 6 |
| 2008 | 13 | 6 |
| 2009 | 10 | 8 |
| 2010 | 7 | 0 |
| 2011 | 3 | 1 |
| 2012 | 11 | 2 |
| 2013 | 3 | 1 |
| 2014 | 9 | 0 |
| Σύνολο | 78 | 24 |

Τίτλοι - Διακρίσεις
-------------------

* 2005: Πρώτος σκόρερ Ελλάδας
* 2007: Πρώτος σκόρερ Γερμανίας
* 2006: Δεύτερος σκόρερ Ελλάδας
* 2008-09: Πρώτος σκόρερ Προκριματικών Ευρώπης για το Μουντιάλ 2010

Παραπομπές
----------

1. ↑  «Φάνης Γκέκας: από τα αλώνια στα σαλόνια». kathimerini.gr.
2. ↑  «Οι «βυσσινί» γκολτζήδες γεννιούνται 23 Μαΐου!». aelole.gr.
3. ↑  «Oι 24 πιο δημοφιλείς Λαρισαίοι ποδοσφαιριστές». onlarissa.gr.
4. ↑  «Εφημερίδα Πρωινός Λόγος, Σπορ, σελίδα 16» (PDF). Εφημερίδα Πρωινός Λόγος, Σπορ, σελίδα 16. 14 Οκτωβρίου 2020.
5. ↑  «Τα Γκολ Της Ζωής Μου». *gazzetta.gr*. Ανακτήθηκε στις 4 Σεπτεμβρίου 2021.
6. ↑  «Ποδόσφαιρο: Oι επιθετικοί - «πολυβόλα» της Θεσσαλίας» (PDF). *Εφημερίδα Πρωινός Λόγος, Σπορ, σελίδα 16*. Ανακτήθηκε στις 14 Οκτωβρίου 2020.
7. ↑  ««Γάζωσαν» τα δίχτυα της τοπικής κατηγορίας». *Εφημερίδα Ελευθερία*. Ανακτήθηκε στις 3 Μαΐου 2020.
8. ↑  «Αξίζω μεγαλύτερο σεβασμό!». *tanea.gr*. Ανακτήθηκε στις 6 Μαΐου 2022.
9. ↑  «Στην Άιντραχτ Φραγκφούρτης ο Γκέκας, skai.gr». Αρχειοθετήθηκε από το πρωτότυπο στις 19 Ιουλίου 2011. Ανακτήθηκε στις 22 Μαΐου 2010.
10. ↑  «Υπέγραψε στη Σαμσουνσπόρ ο Γκέκας, sport.gr». Αρχειοθετήθηκε από το πρωτότυπο στις 8 Ιανουαρίου 2012. Ανακτήθηκε στις 7 Ιανουαρίου 2012.
11. ↑  Συμφώνησε με Κόνιασπορ ο Γκέκας, gazzetta.gr
12. ↑  Στην Ακίσασπορ ο Γκέκας, gazzetta.gr, 26/07/2014
13. ↑  Στην Εσκισεχίρσπορ ο Γκέκας, www.sport-fm.gr
14. ↑  Και ξαφνικά "διαζύγιο" με Γκέκα, www.sport-fm.gr
15. ↑  Στη Σιόν ο Γκέκας, www.contra.gr
16. ↑  Στη Σίβασπορ ο Γκέκας! www.sport-fm.gr
17. ↑  Γκέκας:"Αποχωρώ λόγω ειδικών συνθηκών", sport24.gr
18. ↑  Η 23άδα του Μουντιάλ, www.gazzetta.gr

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Φάνης Γκέκας** |

* Ο Φάνης Γκέκας στο soccerway
* Η καριέρα του Φάνη Γκέκα στο national-football-teams
* Το προφίλ του Φάνη Γκέκα στο transfermarkt
* Ο Φάνης Γκέκας στο epo.gr
* Άρθρο στο γερμανικό περιοδικό Kicker για τον Φάνη Γκέκα

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |  |  |
| --- | --- | --- | --- |
| 

| π • σ • ε
**Εθνική Ελλάδος - Κύπελλο Συνομοσπονδιών 2005** |
| --- |
|  |
| 
* **1** Νικοπολίδης
* **2** Σεϊταρίδης
* **3** Βύντρα
* **4** Ταυλαρίδης
* **5** Κυργιάκος
* **6** Μπασινάς
* **7** Ζαγοράκης
* **8** Γιαννακόπουλος
* **9** Χαριστέας
* **10** Τσιάρτας
* **11** Παπαδόπουλος
* **12** Χαλκιάς
* **13** Σηφάκης
* **14** Φύσσας
* **15** Βρύζας
* **16** Καφές
* **17** Αμανατίδης
* **18** Γκούμας
* **19** Καψής
* **20** Καραγκούνης
* **21** Κατσουράνης
* **22** Γκέκας
* **23** Λάκης
* **C** Ρεχάγκελ
 |

 |

|  |  |  |  |  |
| --- | --- | --- | --- | --- |
| 

| π • σ • ε
**Εθνική Ελλάδος - Ευρωπαϊκό Πρωτάθλημα 2008** |
| --- |
|  |
|  | 
**1** Νικοπολίδης  · **2** Σεϊταρίδης  · **3** Πατσατζόγλου  · **4** Σπυρόπουλος  · **5** Δέλλας  · **6** Μπασινάς  · **7** Σαμαράς  · **8** Γιαννακόπουλος  · **9** Χαριστέας  · **10** Καραγκούνης  · **11** Βύντρα  · **12** Χαλκιάς  · **13** Τζόρβας  · **14** Σαλπιγγίδης  · **15** Τοροσίδης  · **16** Κυργιάκος  · **17** Γκέκας  · **18** Γκούμας  · **19** Άντζας  · **20** Αμανατίδης  · **21** Κατσουράνης  · **22** Τζιόλης  · **23** Λυμπερόπουλος  · **C** Ρεχάγκελ |

 |

|  |  |  |  |  |
| --- | --- | --- | --- | --- |
| 

| π • σ • ε
**Εθνική Ελλάδος - Μουντιάλ 2010** |
| --- |
|  |
|  | 
**1** Χαλκιάς  · **2** Σεϊταρίδης  · **3** Πατσατζόγλου  · **4** Σπυρόπουλος  · **5** Μόρας  · **6** Τζιόλης  · **7** Σαμαράς  · **8** Παπαδόπουλος  · **9** Χαριστέας  · **10** Καραγκούνης  · **11** Βύντρα  · **12** Τζόρβας  · **13** Σηφάκης  · **14** Σαλπιγγίδης  · **15** Τοροσίδης  · **16** Κυργιάκος  · **17** Γκέκας  · **18** Νίνης  · **19** Παπασταθόπουλος  · **20** Καπετάνος  · **21** Κατσουράνης  · **22** Μαλεζάς  · **23** Πρίττας  · **C** Ρεχάγκελ |

 |

|  |  |  |  |  |
| --- | --- | --- | --- | --- |
| 

| π • σ • ε
**Εθνική Ελλάδος - Ευρωπαϊκό Πρωτάθλημα 2012** |
| --- |
|  |
|  | 
**1** Χαλκιάς  · **2** Μανιάτης  · **3** Τζαβέλλας  · **4** Μαλεζάς  · **5** Κ.Παπαδόπουλος  · **6** Μάκος  · **7** Σαμαράς  · **8** A.Παπαδόπουλος  · **9** Λυμπερόπουλος  · **10** Καραγκούνης αρχηγός · **11** Μήτρογλου  · **12** Τζόρβας  · **13** Σηφάκης  · **14** Σαλπιγγίδης  · **15** Τοροσίδης  · **16** Φωτάκης  · **17** Γκέκας  · **18** Νίνης  · **19** Παπασταθόπουλος  · **20** Χολέβας  · **21** Κατσουράνης  · **22** Φορτούνης  · **23** Φετφατζίδης  · **C** Σάντος |

 |

|  |  |  |  |  |  |  |
| --- | --- | --- | --- | --- | --- | --- |
| 

| π • σ • ε
Εθνική Ελλάδος – Μουντιάλ 2014 |
| --- |
|  |
|  | 
* 1 Καρνέζης
* 2 Μανιάτης
* 3 Τζαβέλλας
* 4 Μανωλάς
* 5 Μόρας
* 6 Τζιόλης
* 7 Σαμαράς
* 8 Κονέ
* 9 Μήτρογλου
* 10 Καραγκούνης (c)
* 11 Βύντρα
* 12 Γλύκος
* 13 Καπίνο
* 14 Σαλπιγγίδης
* 15 Τοροσίδης
* 16 Χριστοδουλόπουλος
* 17 Γκέκας
* 18 Φετφατζίδης
* 19 Παπασταθόπουλος
* 20 Χολέμπας
* 21 Κατσουράνης
* 22 Σάμαρης
* 23 Ταχτσίδης
 |
|  |
| 
Προπονητής: Φερνάντο Σάντος– Όμιλος: Όμιλος Γ΄ |

 |